จับตาหุ้น GPSCลูบคมตลาดทุน
อาทิตย์ก่อนหน้ามีหุ้นไอพีโอเข้าตลาดหลักทรัพย์ 3 ตัวครับ
12 พ.ค. 2558

ธนะชัย ณ นคร
 
อาทิตย์ก่อนหน้ามีหุ้นไอพีโอเข้าตลาดหลักทรัพย์  3 ตัวครับ
บมจ.พีเอ็ม โทรีเซน เอเชีย โฮลดิ้งส์ หรือ PMTA ซึ่งเป็นบริษัทย่อยของ บมจ.โทรีเซนไทย เอเยนต์ซีส์ (TTA) ไอพีโอ 35.42 ล้านหุ้น หุ้นละ 18 บาทพี/อี 6.4 เท่า
ราคาเปิดตลาดวันแรก 27.50 บาท พุ่ง 52.78%
ผ่านมาวันนี้ราคายังโลดแล่นเหนือจองอยู่ เฉลี่ย 23 บาท
ถัดมาคือ บมจ.สาลี่ พริ้นท์ติ้ง (SLP) ทำธุรกิจผลิตฉลากสินค้าและงานพิมพ์ ไอพีโอ 420 ล้านหุ้น หุ้นละ 2.16 บาทค่าพี/อี 27 เท่า
ราคาเปิดตลาดวันแรก 3.00 บาท เพิ่ม 38.88%
ทว่า ราคาปิดตลาดของวันแรกที่เทรด กลับลงมาเหลือเท่าไอพีโอพอดีที่ 2.16 บาท และวันถัดมา สิ่งที่คาดกันไว้ก็เป็นจริง ทรงของราคาหุ้นดูไม่ดีเลย ราคาจึงลงมาต่ำกว่าไอพีโอจนได้
และนับเป็นหุ้นตัวที่สองของปีนี้ ที่ราคาต่ำกว่าไอพีโอนับจากหุ้น PLAT
เพียงแต่ต่างกันที่หุ้น PLAT ตั้งแต่เข้าเทรดมา ราคายังไม่เคยยืนเหนือไอพีโอ (7.40 บาท) ได้เลย หรือพูดง่ายๆ ยังหาทางกลับบ้านกันไม่ถูก
ตอนนี้ราคาเฉลี่ยอยู่แถวๆ 5.30-5.50 บาท วอลุ่มก็ไม่ค่อยจะมี
อีกตัวคือ บมจ.ทีวี ธันเดอร์ (TVT) ทำธุรกิจผลิตและรับจ้างผลิตรายการโทรทัศน์
หุ้นตัวนี้กำหนดราคาไอพีโอ 2.00 บาท พี/อี 80 เท่า ราคาเปิดตลาดวันแรก 3.10 บาท เพิ่มขึ้น 55% จากไอพีโอครับ
ทว่า ราคาปิดตลาดของวันแรกนี่สิไม่สวยเท่าไหร่
ลงมาเหลือ 2.10 บาท ดูแล้วชวนหวาดเสียวจริง เพราะราคาวานนี้ ขณะกำลังเขียนต้นฉบับ มาป้วนเปี้ยนแถวๆ ไอพีโอ ไม้รู้ว่าปิดตลาดแล้วจะเป็นยังไง
โดยพื้นฐานของหุ้นทั้ง SLP และ TVT ก็ถือว่าดีครับ
เพียงแต่ค่าพี/อี แพงไปหน่อย (SLP = 27 เท่า และ TVT= 80 เท่า)รวมถึงหุ้น PLAT ที่พี/อี ตอนเข้าตลาดอยู่เกือบ 50 เท่า
ประกอบกับภาวะตลาดที่ไม่ค่อยจะดี ก็พลอยทำให้หุ้นตัวเล็กๆ แบบนี้เหงาหงอยกันไปด้วย
รวมถึงบรรดา “เจ้ามือ” น่าจะคายหุ้นกันออกมาเร็วด้วยสังเกตได้จากราคาหุ้นทั้ง SLP และ TVT ราคาวิ่งลงมาตลอดในวันนั้น หลังเปิดเทรดช่วงเช้า
มีเพียง PMTA ที่พอจะเอาตัวรอดมาได้
แต่ PMTA จำนวนหุ้นไอพีโอที่ค่อนข้างน้อย (ยิ่งน้อยยิ่งดี) ทำให้ทรงของราคาหุ้นยังยืนได้สวย
มาถึงตัวสำคัญที่กำลังขายไอพีโออยู่ คือ GPSC หรือ บมจ.โกลบอล เพาเวอร์ ซินเนอร์ยี่ ผู้ผลิตและจำหน่ายไฟฟ้า ไอน้ำและสาธารณูปโภคต่างๆ ในกลุ่ม “ปตท.” หรือ PTT
ดูข้อมูลสำคัญทางการเงินในหนังสือชี้ชวน นับว่าสวยใช้ได้
อัตราส่วนหนี้สินต่อส่วนของผู้ถือหุ้น (D/E) ณ สิ้นปี 2557 อยู่เพียง 0.65 เท่า
ส่วนกำไรสุทธิไตรมาส 1/58 มีจำนวน 531 ล้านบาท เพิ่มขึ้น 444% และตัวเลขส่วนของผู้ถือหุ้นในไตรมาสนี้ (2.65 หมื่นล้านบาท) ก็ปรับตัวดีขึ้นด้วยเช่นกัน (เพิ่ม 2.05% จากสิ้นปี 2557) ตามกำไรสุทธิที่เพิ่มขึ้น
มูลค่าตลาดรวม หรือมาร์เก็ตแคปอยู่ที่ 4 หมื่นล้านบาท
จำนวนหุ้นไอพีโอที่เสนอขาย 375 ล้านหุ้น กำหนดราคาไอพีโอหุ้นละ 27 บาท ราคานี้มีส่วนลด หรือ Discount ราวๆ 15% ในระดับ P/E ratio ที่ 20 เท่า
ทว่าระดับ พี/อี นี้ เขาบอกว่าคำนวณจากกำไรในอดีต
ส่วนเป้าหมายการเติบโตต่อปี เฉลี่ย 17% และในอีก 5 ปีข้างหน้าจะเติบโตพุ่งเป็น 2 เท่า
ทั้งหมดนี้เป็นข้อมูลคร่าวๆ เกี่ยวกับหุ้น GPSC ที่เมื่อดูจากพื้นฐานแล้ว จัดว่า “สวยเปรี๊ยะ”
อ้อ! เริ่มเทรดวันแรก คือ จันทร์ 18 พ.ค.นี้
หุ้นตัวนี้ ผมไม่แน่ใจว่าบรรดา “ขาใหญ่” ได้กันอย่างไร เท่าไหร่
ส่วนวันแรกจะลากราคา เพื่อให้ได้ราคาเปิดสวยๆ นั้น ก็เข้าใจว่าจะต้องใช้เงินเยอะมากๆ
เพราะเมื่อเอาจำนวนหุ้นไอพีโอคูณด้วยราคาไอพีโอ หุ้นตัวนี้ “หนัก” พอควร หรือเจ้ามือจะต้องใช้เงินจำนวนมากในการลากราคากันล่ะ
หรือหากเจ้ามือไม่ลากราคา ก็ภาวนาว่า รายใหญ่อย่ามาขายในราคาเปิด (เหมือนกับหุ้น PLAT)
GPSC ใช้ที่ปรึกษาทางการเงินถึง 3 ราย คือ บล.เคทีซีมิโก้ บล.ฟินันซ่า และบล.ทิสโก้
ดูจากรายชื่อข้างต้น ก็ยังพอจะสบายใจได้
และคาดว่าราคาหุ้น GPSC จะเปิดไม่ต่ำกว่าไอพีโอ ไม่เช่นนั้น เสียหน้ากันยกเข่ง
ไม่เพียงเท่านั้นครับ บรรดาผู้เกี่ยวข้องทั้งหลาย ก็ต้องช่วยกันดันสุดฤทธิ์ เพราะหากตัวนี้หลุดไอพีโออีก หวั่นกันว่า จะกระทบกับไอพีโอตัวอื่นๆ ที่จะเข้าในปีนี้ด้วย
สำหรับหุ้นตัวนี้ขณะนี้กำลังเป็นดราม่ากันพอสมควร เพราะมีนักลงทุนบางคนปฏิเสธรับหุ้น หลังภาวะตลาดหุ้นโดยรวมไม่ดีและนับจากต้นปีมีหุ้นหลุดไอพีโอแล้ว 2 ตัว
แต่อีกด้านก็มีคนรับซื้อ แถมประกาศเลยว่า ใครไม่ต้องการให้ติดต่อเขาตามเบอร์นี้ๆ
รับซื้อไม่อั้น!!
ว่ากันว่านักลงทุนหลายคนที่ประสบความสำเร็จ
เพราะมักเห็นโอกาสที่ซ่อนอยู่ในวิกฤต
 
 
 
 
 
 
 
 
           
 
 